钦定古今图书集成/理学汇编/文学典/第110卷 > 王伯稠
## 钦定古今图书集成/理学汇编/文学典/第110卷 > 王伯稠

按《列朝诗集》，伯稠字世周，其先常熟人，移家昆山。父
冕，字元肃，多长者之交。王雅宜《白雀帖》所谓“元肃参
军有精庐在虞山下，去白雀不远”者也。世周少谢博
士弟子，肆力于歌诗，闭门拥被，悉取晋唐以下诸家
吟咀讽咏，稍间则栖止花宫兰若，或留连狭斜旬月，
不知所之。对客不问姓字，无寒暄语。遇酒炙，放箸，大
嚼喉吻问时作嗫嚅声，竟坐或不交一言。晚年尝过
余，投所著“乐府古诗一帙，蝇头细字，涂乙删改，旁行
侧出，如蛛丝蚊翼，非定睛谛视，不能详也。”其苦心于
斯道如此。王舜华为中表兄弟，其依隐傲世，略相似
焉。

按《苏州府志》：伯稠少有俊才，父携之入京，见城阙戚
里之盛，辄有咏歌，时号神童。王弇州在比部，请与相
见，曰：“故是吾辈人。”会乡试，见监试者列卒露索，遂掉
头出，谢去举业，肆力诗歌，悉取唐晋诸家，吟咀讽咏。
对客无寒暄酒炙，放箸大嚼，或竟坐不交一言。其依
隐傲世，雅慕孙太初之为人，而诗实过之。生平说诗
不及长庆，晚乃一省。尝语人云：“香山有言，路人回顾
应相怪，十一年来见此翁，吾深愧此语。”卒，年七十三。